Avainsanat

Tiivistelmä



Avainsanat

1 Kumoamiskanne - Kannekelpoiset toimet - Toimet, joilla on oikeusvaikutuksia - Komission päätös, jossa yhteisyrityksen perustaminen jätetään asetuksen N:o 4064/89 soveltamisalan ulkopuolelle

(EY:n perustamissopimuksen 173 artikla; neuvoston asetus N:o 4064/89)

2 Kilpailu - Yrityskeskittymät - Asetuksen N:o 4064/89 soveltamisala - Yhteisyrityksen perustaminen - Edellytykset - Toiminnan itsenäisyys - Arviointiperusteet - Emoyhtiöiden antaman avun rajat

(Neuvoston asetuksen N:o 4064/89 3 artiklan 2 kohta)

3 Kilpailu - Hallinnollinen menettely - Puolustautumisoikeuksien kunnioittaminen - Päätös, jossa ilmoitettu yrityskeskittymä jätetään asetuksen N:o 4064/89 soveltamisalan ulkopuolelle - Komission velvollisuudet

(Neuvoston asetuksen N:o 4064/89 6 artiklan 1 kohdan a alakohta ja 18 artikla)

4 Toimielinten säädökset, päätökset ja muut toimet - Perusteluvelvollisuuden laajuus - Yrityskeskittymien alalla tehty päätös

(EY:n perustamissopimuksen 190 artikla)

Tiivistelmä

1 Päätös voi olla kumoamiskanteen kohteena, jos siinä lopullisin oikeusvaikutuksin muutetaan selvästi niiden yritysten oikeusasemaa, joita päätös koskee.

Näin on siinä tilanteessa, että kyse on komission päätöksestä, jossa todetaan, ettei tietyn yhteisyrityksen perustaminen muodosta keskittymää eikä siten kuulu asetuksen N:o 4064/89 soveltamisalaan. Tällaisella päätöksellä on erityisesti se vaikutus, että kyseiseen järjestelyyn sovelletaan perustamissopimuksen 85 artiklassa määrättyä kartellikieltoa ja asetuksessa N:o 17 säädettyä itsenäistä ja erillistä menettelyä. Siten sillä muutetaan kyseisten yritysten oikeusasemaa poistamalla niiltä mahdollisuus saattaa kyseessä olevan järjestelyn lainmukaisuus tutkittavaksi vain järjestelyn rakenteen osalta asetuksessa N:o 4064/89 säädetyssä nopeutetussa menettelyssä saadakseen lopullisen päätöksen yhteensopivuudesta yhteisön oikeuden kanssa.

Näin ollen tällainen päätös ei ole vain valmisteleva toimenpide, jonka lainvastaisuuden varalta asianomaisten yritysten oikeussuoja turvattaisiin riittävästi niin, että ne voivat nostaa kanteen perustamissopimuksen 85 artiklan soveltamista koskevasta päätöksestä. Kyseessä on lopullinen päätös, josta yritykset voivat nostaa perustamissopimuksen 173 artiklan nojalla kumoamiskanteen niillä asetuksen N:o 4064/89 perusteella olevien oikeuksien suojaamiseksi.

2 Asetuksen 3 artiklasta ilmenee, että yhteisyrityksen muodostaminen kuuluu asetuksen N:o 4064/89 soveltamisalaan vain, jos yritys on toiminnallisesti itsenäinen ja jos yhteisyrityksen muodostamisen tarkoituksena tai vaikutuksena ei ole kyseessä olevien yritysten kilpailukäyttäytymisen yhteensovittaminen.

Koska asetuksessa N:o 4064/89 ei selvennetä niitä arviointiperusteita, joiden mukaan määritellään, milloin esitettyjä kahta edellytystä voidaan pitää täytettyinä, näiden edellytysten tulkinnassa on otettava huomioon ennen kaikkea näiden edellytysten päämäärä eli asetuksen N:o 4064/89 ja asetuksen N:o 17 soveltamisalojen rajaaminen; asetuksen N:o 4064/89 22 artiklan 1 ja 2 kohdan mukaan nimittäin näitä kahta asetusta ei voida soveltaa samanaikaisesti. Asetuksen N:o 4064/89 vanhan sanamuodon mukaan, jota sovelletaan tässä tapauksessa, tämä johtaa siihen, että yhteistoiminnallisten elementtien taloudellista merkitystä on verrattava rakenteellisiin näkökohtiin.

Sen arvioimiseksi, mikä oli emoyhtiöiden antaman avun vaikutus yhteisyrityksen toiminnalliseen itsenäisyyteen, on otettava huomioon kyseessä olevien markkinoiden ominaispiirteet ja tutkittava, missä määrin yhteisyritys harjoittaa toimintoja, joita samoilla markkinoilla toimivat muut yritykset tavallisesti harjoittavat.

Vaikka voitaisiin katsoa, että vasta perustettua muttei vielä liiketoimintaa harjoittavaa yritystä, joka turvautuu toisiin yhtiöihin tiettyjen erikseen tarkasteltujen palvelujen osalta, ei voida pitää toiminnallisesti epäitsenäisenä, näin ei voida tehdä siinä tapauksessa, että yhteisyritys on riippuvainen emoyhtiöistään kaikkien näiden palvelujen osalta myös sellaisen käynnistysvaiheen jälkeen, jonka osalta apua voitaisiin pitää perusteltuna, jotta yhteisyritys pääsisi markkinoille.

3 Asetuksen N:o 4064/89 18 artiklassa säädetään nimenomaisesti asianomaisten yritysten - joiden joukossa ovat ilmoituksen tekevät yritykset - oikeudesta tulla kuulluksi ennen eräiden siinä määriteltyjen päätösten tekemistä. Asetuksessa ei mainita päätöksiä, joissa sen 6 artiklan 1 kohdan a alakohdan mukaisesti todetaan, että ilmoitettu järjestely ei kuulu asetuksen soveltamisalaan.

Puolustautumisoikeuksien kunnioittaminen on kuitenkin yhteisön oikeuden perusperiaate, ja sitä on näin ollen noudatettava ennen jokaisen sellaisen päätöksen tekemistä, joka voi olla asianomaisille yrityksille epäedullinen.

Kun yrityskeskittymän ilmoittamisen jälkeen komissio on selvästi korostanut ensimmäisessä tietojensaantipyynnössään tarvetta saada laajempia tietoja tietystä seikasta, puolustautumisoikeuksien kunnioittamiseen liittyvät vaatimukset eivät edellytä, että komissio toistaisi pyyntönsä siinä tapauksessa, että sen tietojensaantipyyntöön on vastattu riittämättömästi.

4 Koska kyse on vielä toteutumattoman järjestelyn ennakollisesta valvonnasta, se, onko päätös oikeudellisesti riittävän perusteltu, on tutkittava niin, että huomioon otetaan se, mitä tietoja ja asiakirjoja komissiolla oli sen tehdessä riidanalaisen päätöksen.